google/wiki40b huggingface dataset:
Korskirken (Bergen)

Arkitektur

Opprinnelig ble kirken bygd som en enkel, enskipet romansk bygning med kor og skip i samme bredde. Bortsett fra at Mariakirken i Bergen har basilikaform, er det mange likheter mellom de to kirkene i hver sin ende av det som trolig var byens utstrekning på 1100-tallet. Opprinnelig var tomten en frittliggende odde som gikk litt ut i Vågen, egentlig en morenerygg av grus og leire  hvor tre bekker fra Fløyfjellet dannet et delta som ble kalt Eyrar.
Først ved senere utfyllinger og forskyvning av strandlinjen har byens bebyggelse omsluttet kirken. (Det senere vesttårnet står på fast fjell.) Senere ble den atskillig forandret da den også fikk en portal med Christian 4.s monogram. Tverrskipene som gjorde den til en korskirke, ble tilføyd i 1615/1632. På Scholeusstikket fra 1580 har kirken tvillingtårn, men disse var trolig av treverk. Vesttårnet i stein ble reist i 1595. Byggematerialet var bruddstein med utvendig kvaderkledning.

Branner

Kirken brant ned ved tre av middelalderen store branner, i 1198, 1248 og 1476. Den kan også ha brent i 1393 da vitalinerne satte fyr på engelskmennenes hus, og i 1413, da brannen startet i den nærliggende Engelskmannsgården. Absalon Pederssøn Beyer hevder at kirken ble innviet i 1319 av biskop Audfinn, kanskje etter en større reparasjon. Etter reformasjonen brant kirken i 1582, 1623, 1640 og 1702.
Byggverket har 600 plasser. Kirken forvaltes av Kirkens Bymisjon som «åpen kirke».
Vanntortur

Vanntortur, engelsk waterboarding, er en torturmetode/forhørsteknikk som foregår ved at man binder den personen man avhører til et fast underlag, mens man heller vann over ett tøystykke lagt over pusteåpningene.
Ifølge leger er det i praksis snakk om en form for sakte kvelning/kontrollert kvelning. Å se det som simulert drukning er korrekt og følelsen er lik som drukningsdøden, men intet vann kommer inn i lungene.
Torturmetoden har vært anvendt blant annet av CIA i forbindelse med avhør av terrormistenkte utenfor amerikansk territorium. Torturmetoden ble også anvendt av den japanske hæren mot amerikanere under andre verdenskrig.
Den amerikanske efterretningstjenesten CIAs tidligere direktør Michael Hayden har opplyst at vanntortur har vært brukt av amerikanske forhørsledere mot tre terrormistenkte; Khalid Shaikh Mohammed, Abu Zubayda og Abd al-Rahim al-Nashiri i 2002 og 2003.
Borgerrettighetsorganisasjoner mener imidlertid at forhørsmetoden har vært anvendt langt oftere.
Heze

Heze (kinesisk: 菏泽市; pinyin: Hézé Shì) er et byprefektur sørvest i den østkinesiske provinsen Shandong.
Heze er den største produsent i Kina av nasjonalblomsten peon; over 30 prosent av inntektene stammer fra peonhandelen.

Jernbane

Den viktige jernbanelinjen Jingjiubanen har stoppested her på sin ferd fra Beijing vestbanestasjon til Kowloon i Hongkong. Denne linjen løper gjennom blant annet Hengshui, Shangqiu, Xinzhou, Jiujiang, Nanchang, Heyuan, Huizhou og Shenzhen.

Vei

Kinas riksvei 220 løper gjennom området. Den går fra Binzhou i Shandong til Zhengzhou i Henan.
Kinas riksvei 327 begynner i Heze og fører til Lianyungang i Jiangsu.
Kautokeino-opprøret

Slaget i Kautokeino

I 1852 hadde en gruppe av de dømte samene samlet seg i en siida sammen med familiene til de som ennå satt fengslet. Søndag 7. november 1852 brøt de opp fra teltleiren og dro mot Kautokeino. I alt var det 35 voksne og 22 barn i opprørsgruppen. Ved midnatt stoppet de i Mortaš, to timers kjøring fra Kautokeino, for å hvile. Samtidig forsøkte de å tvinge Mortaš-folket til å slutte seg til opprørsgruppen.
Neste morgen kom opprørerne til Kautokeino. Først gikk de til angrep på handelsmannen Carl Johan Ruth, brennevinshandleren. Da lensmann Lars Johan Bucht kom til unnsetning, gikk en gruppe til angrep på ham. Begge disse ble drept i kampene. Huset til handelsmannen ble satt fyr på. Husstanden hans ble samlet i prestegården. Her ble sogneprest Hvoslef og folket hans også holdt fanget. Fangene ble pisket med bjørkeris, og bare prestefruen, som var høygravid, ble spart.
I mellomtiden hadde en gruppe samer kommet seg unna og over til Avžži, en mil øst for Kautokeino. Her organiserte de en gruppe som under ledelse av kirkesanger og skolelærer Clemet Gundersen deretter greide å slå ned opprøret og tok opprørerne til fange. To av opprørerne, en mann og en kvinne, ble drept i disse kampene.
Eket

Eket er et tettsted i Örkelljunga kommune i Skåne län i Sverige. I 2010 hadde tettstedet 409 innbyggere. Eket ligger langs Europavei 4, cirka fire kilometer sør for Örkelljunga.
Gate

Gate er en betegnelse på en kort vei, normalt i by eller tettsted. Gater er vanligvis avgrenset av langsgående kantstein mot et fortau.
Gater får ofte navn etter avdøde personer fra lokalmiljøet, personer som har satt preg på området, kongelige og andre kjente personer - samt beliggenhet i geografien. En særlig gruppe av gater utgjøres av gågatene, hvor ferdsel med motordrevne kjøretøy er forbudt, eller kun tillatt i korte tidsrom av døgnet.
Norges mest kjente gate er Karl Johans gate i Oslo.
Verdens smaleste gate er ifølge Guinness World Records Spreuerhofstraße i Reutlingen i Tyskland. Denne gaten er 31 cm bred på sitt smaleste.

Etymologi

Gate stammer fra urgermansk gatan og er kjent fra norrønt gat og bl.a. engelsk gate og tysk Gasse.
Monté

Monté, også kalt travritt, er travløp der hesten går med rytter istedenfor vogn og kusk.
Monté-sporten kommer fra Frankrike, hvor det har vært en stor sport i lang tid og likestilt med travkjøringen. I Norge ble monté introdusert som et alternativ til vanlig travkjøring for å øke rekrutteringen til sporten og for å gi utøverne et mer variert tilbud. De første lisenskursene i monté ble holdt i 1999/2000. Man kan ta lisens fra man er 16 år.
Varmblodshestene kan gå monté fra de er 4 til 12 år og kaldblodshestene kan gå monté fra de er 5 til 15 år.
Det arrangeres NM for montéryttere på Drammen Travbane hvert år. Landets 7 beste ryttere, samt en rytter fra hver av de fire utkantbanene: Harstad Travpark, Bergen Travpark, Forus Travbane og Leangen Travbane og regjerende Norges Mester er invitert til å delta.
Oddernesbrua

Oddernesbrua er en bro på europavei 18 som går over elva Otra i Kristiansand kommune i Vest-Agder. Broen er 399 meter lang.
I eldre tider gikk det bare en bro over Otra i Kristiansand, nemlig Lundsbroa. Det har siden 1970-tallet stått to broer på stedet hvor Oddernesbrua går, mens det i eldre tider gikk ferge over elva her – derav navnet Fergefjellet på vestbredden. Den nye broen ble bygget 1978–1981, som del av moderniseringen av E-18. Det ble da bygget tunnel under Fergefjellet og nedre Baneheia, mens veien på vestbredden tidligere gikk rett ned til Tordenskjoldsgate og Kvadraturen. Også østbredden fikk miljøtunnel under boligområdet Flaten.
Grønn landing

Grønn landing betyr at et fly seiler inn mot flyplassen i et jevnt høydetap med motorene på tomgang eller med lite motorkraft, slik at det slippes ut mindre klimagasser. Stillingsenergien som flyet har i høyden i underveisfasen blir omdannet til fremdrift, og i liten grad til øket hastighet under nedstigningen. I dag foregår de fleste landinger ved at flyene blir tildelt høydenivå, og at det innimellom nedstigningsfaser er nødvendig med å gi gass for å holde en høyde, før bakkekontrollen igjen gir beskjed om nytt og lavere høydenivå. I lavere høyder er luftmotstanden større enn i høyden. Derfor krever det mye energi å holde flygenivåer, og eventuelt å måtte tilbakelegge større avstand på grunn av spesielle innflyvningsmønstre.
SAS er en pådriver for grønne landinger i og med deres mål om mest mulig miljøvennlig (og drivstoffsparende) drift. De har siden 2007 foretatt grønne landinger på blant annet på Stockholm Lufthavn, Arlanda. I 2007 sparte SAS Norge 7,2 tonn drivstoff, dvs. ca. 3 % i forhold til forbruket ved tidligere former for landing.
For å kunne foreta grønne landinger må både fly og flyplass har tilstrekkelig utstyr for operasjonen. Uten tilstrekkelig utstyr på flyplassen er man nødt til å foreta denne typen landinger manuelt, noe som kan sette både fly og passasjerer i uønskede situasjoner.
7. april 2011 ble det innført et nytt innflygingsmønster til Oslo Lufthavn Gardermoen. Det ble innført «merge point» / samlingspunkt mellom Feiring og Tangen for innflyging sørover og over Oslo sentrum for innflyging nordover. Det er vifteformede innflygingsmønstre omkring disse punktene. Flyene som kommer fra motsatt retning mot flyplassen får en lang omvei i lav høyde og bruker mye ekstra drivstoff.
Cromby kraftverk

Brunot Island gasskraftverk er et varmekraftverk i Chester County i delstaten Pennsylvania i det østre USA. Anlegget har en installert produksjonskapasitet på 214 MW, fordelt på 2 turbiner. Operatør er energiselskapet Exelon Power Co. 
Kraftverket stod ferdig utbygd i 1955 med utvidelser i 1967. Brenselkilden er hovedsakelig fyringsolje.
Brabank

Historikk

11. november 2015 fikk banken konsesjon av Finanstilsynet til å drive bankvirksomhet i Norge. Åtte dager senere, 19. november, åpnet banken med tilbud om forbrukslån og høyrentekonto.
16. februar 2017 ble banken notert på Merkur Market. I mai samme år startet banken virksomhet i Finland.
28. juni 2019 slo Monobank og BRAbank seg sammen, etter at sammenslåingen ble vedtatt på generalforsamling 20. mars og godkjent av Finanstilsynet den 9. mai.
Ramberg (Flakstad)

Ramberg er administrasjonssenteret i Flakstad kommune i Lofoten i Nordland. Ramberg ligger på Flakstadøya. På stedet Flakstad ved Ramberg ligger Flakstad kirke, som er bygget i 1780. Navnet Ramberg er satt sammen av ram (ramn/ravn) og berg, og betyr altså Ravneberget.
Siste soloppgang før mørketida er 8. desember og første soloppgang etter mørketida er 4. januar.
Åbot

Åbot er et gammelt norsk rettsuttrykk. Det kunne i en betydning betegne vedlikehold eller istandsettelse av hus og gjerder på leilendings- eller embetsgårder. I en annen betydning kunne det betegne erstatningen som bruker eller leilending måtte betale til gårdeieren eller etterfølgeren i tilfelle av forsømt vedlikehold.
Leilendinger, forpaktere av visse offentlige eiendommer samt embetsmenn på sine embetsgårder hadde «åbotsansvar», dvs. plikt til vedlikehold, eller i mangel av dette istandsettelse eller ytelse av erstatning. Dersom man ikke kom til minnelig overenskomst når eiendommen ble fratrådt, ble alle spørsmål vedrørernde åboten avgjort ved en «åbotsforretning», som ble bestyrt av sorenskriveren.
Kjøllsæterbrua

Kjøllsæterbrua ligger to kilometer sør for Rød bru i Åmot kommune i Hedmark. Den er verdens sterkeste trebru 
 
, 
holder NATO-standard, og tåler 109 tonn med 100 fots mellomrom. Den er 158 meter lang, og har en føringsbredde på 6,3 meter. Den består av to fundamenter i vann, tre søyler på land, samt landkar. Brua er oppført i kreosotimpregnert furu og har en underliggende bæring av limtre. Brudekket er av betong. Bruas lengste spenn er 45 meter og seilingshøyden under brua er 6 meter. Brua ble åpnet 17. august 2006.
XKeyscore

X-Keyscore er et tidligere hemmelig datasystem som brukes av USAs National Security Agency for å søke og analysere internett data om andre land, verden over. Programmet er i samarbeid med Australias Defence Signals Directorate, og New Zealands Government Communications Security Bureau, og ble avslørt i juli 2013 av Edward Snowden.

Avsløringen

Programmets eksistens ble avslørt i juli 2013 av Edward Snowden gjennom avisene The Sydney Morning Herald og O Globo, kodenavnet var allerede nevnt i en annen artikkel fra før av.  Ifølge O Globo, oppdager XKeyscore nasjonaliteten til utlendinger ved å analysere språk som blir brukt gjennom e-poster. Avisen hevder det har blitt brukt mot Latin-Amerika, og spesifikk mot Colombia, Ecuador, Venezuela og Mexico.
Discoceps

Utseende

En middelsstor, kraftig, spraglete trebukk. Hodet er påfallende stort. Pronotum har en kraftig pigg på siden. Grunnfargen er svart, pronotum og dekkvingene har uregelmessige, hvite tegninger.

Utbredelse

Arten er utbredt i Afrika (Kamerun, Ekvatorial-Guinea, Gabon og Den demokratiske republikken Kongo).
Xenocanthus

Utseende

En liten (ca. 3 millimeter), blank, mørk rødbrunlig skarabide. Hodet er stort og bredt, skovlformet, forkanten med fine tenner. Pronotum er mye bredere enn langt, kraftig innskåret bak slik at midten av bakkanten stikker bakover som en tunge. Det er også groper på sidene. Dekkvingene er rundede og hvelvede med dype punktstriper, mellomrommene mellom dem noe hvelvede. Beina er forholdsvis lange og tynne.

Levevis

Biologien er ukjent, men arten er trolig knyttet til termitter. Den kan fly.

Utbredelse

Arten lever i Venezuela og Colombia.
Norges administrative inndelinger i 1769

Norges administrative inndelinger i 1769 er en oversikt over landets inndeling i ulike administrative enheter ved folketellingen i 1769.
Toåa

Elva Toåa renner igjennom dalføret Todalen i Surnadal kommune og har sitt utspring i Tovatna (756 moh.) i vestre del av Trollheimen. Toåa renner stort sett i nordvestlig retning og får sitt tilløp fra flere elver før den renner ut i Todalsfjorden.
Toåa har en lakseførende strekning på ca. 8 km, fra elveutløpet og opp til Storfossen.
Vassdraget ble i 1986 vernet mot kraftutbygging i Verneplan III for vassdrag.
Elverum Idrettslag

Elverum Idrettslag (stiftet 1892) er et norsk allianseidrettslag fra Elverum i Hedmark. Laget har nå grupper for fotball, håndball, hopp, turn og svømming.
Operation Niblick

Operation Niblick var en serie på 41 amerikanske underjordiske prøvesprengninger utført ved Nevada Test Site i 1963 og 1964. Denne operasjonen var etterføgeren til Operation Dominic I og II og Operation Nougat, og forgjengeren til Operation Whetstone.
Achrysonini

Utseende

Middelsstore, avlange, brunlige trebukker.

Utbredelse

Gruppen er utbredt i Afrika, det sørlige Europa og Asia.
Båstad

Historie

Båstad, eller Botzstadaedae (Bådsted) betyder båtplass eller sted. Kjøpstaden vokste frem på 1400-tallet, og oppnådde kjøpstadsstatus i 1462. Fordi kong Christian I angis som kjøper av jorden i området, kan det tenkes at han også sto bak byggingen av byen. Formålet var å etablere et kongelig privilegert utskipningssted for tømmer og tegl fra Skåne og det sydlige Halland. 
Båstad var til og med en storby etter datidens målestokk, det vitner den store Mariakirken om. Et dokument fra 1523, en fortegnelse over de skånske byenes skattekapasitet, viser at Båstad og Helsingborg da var ca. like store og innleverte like mye skatt.. 
Øst for byen ble det oppført en teglovn. Den ble omtalt i 1558 og var tilsynelatende ganske imponerende. Tegl derfra ble levert til slottsbyggeri i hovedstaden København..
Byen opplevde en storhetstid på 1500-tallet, men mistet senere sine kjøpstadsrettigheter. I 1664 fikk dog beboerne rett til småhandel, holde gjestgiveri samt å bedrive visse former for håndverk.
Botanikereren, forskeren og den økonomiske tenkeren Carl Adolph Agardhs fødested var i Båstad.
Hjelle (Stryn)

Hjelle var tidligere et senter i Hjelledalen i Stryn kommune i Sogn og Fjordane. Stedet ligger mellom Strynevatnet og Strynefjellet.
Talentspeider

En talentspeider er en person som leter etter talenter som kan videreutvikles innenfor sitt respektive område. 
Talentspeidere finner vi blant annet innen sang, musikk og idrett. En talentspeider er som regel engasjert av et plateselskap eller idrettsklubb. Mange talentspeidere er mennesker som selv har hatt en karriere innenfor det området de driver sin talentspeiding innenfor.
Byggøl

Byggøl er et alkoholholdig øl som brygges av bygg, vann og gjær. Blant annet så blir Maltwhisky fremstilt av byggøl som destilleres. 
De tidligste funnene av byggøl er fra Midtøsten omtrent 9 000 år gamle.
Ror

Et ror er en styreanordning hvor blad eller en vinge festet til en aksling. Dette brukes til å endre en krafts retning i en væske eller gass. Ror brukes oftest på båter, skip og fly.

Skipsror

Fra gammelt av var roret på fartøy festet på styrbord side nesten bakerst på fartøyet, et sideror. Dette må dog ikke forveksles med en styreåre; sideroret var et virkelig ror, som dreide rundt en fast akse gjennom roret (i motsetning til en åre, som dreier om kun ett punkt). I det 12. århundre begynte man å bruke hekkror/(bak-)stevnror. På tradisjonelle norske båter kalles roret ofte for styre.
Av dagens hekkror skiller man mellom ubalansert ror, balanseror, halvspaderor og spaderor.
Mange hurtigbåter og de fleste mindre fritidsbåter i dag bruker vannjet eller dreibare utenbordsmotorer som fremdrift; disse styrer da med fremdriftssystemet, og har derfor ikke tradisjonelle ror.
Ror på skip regulerer normalt skipet i horisontalplanet. På moderne skip er det blitt vanlig å bruke ror også for å regulere skipet i det vertikale plan, dette for å bedre stabiliteten eller minske uønsket bevegelse, f.eks. sjøgang.

Flyror

Flyenes ror regulerer flyets stilling med sideror og høyderor på halen og balanseror ytterst på vingene. Høyderoret regulerer også flyets hastighet.

Andre bruksområder

Ror brukes også til andre ting, for eksempel til å dirigere luft-/vannstrøm i vifter og pumper.
Formentera

Formentera er den minste og sørligste øya av Islas Pitiusas-øygruppa (som også omfatter Eivissa (Ibiza) og Formentera) og tilhører Balearene autonome region. Øya befinner seg 3,6 kilometer sør for Ibiza i Middelhavet. Det nærmeste punktet på Den iberiske halvøy er byen Denia, nord for Alicante, 10o km unna. 
Øya var lenge kun tilgjengelig med båt fra Eivissa, og dette gjorde den til den mest fredfulle av de to øyene, men i de senere år har faste ruter fra den spanske halvøy ført til økt turisme. Øya er best kjent for å tillate nakenhet på de fleste av øyas strender.

Geografi

Formentera er 19 kilometer lang og har en strandlinje på 69 kilometer, i stor utstrekning bestående av strender. Høyeste punkt på øya er La Mola, 192 meter over havet. Klimaet er behagelig med gjennomsnittstemperatur 18,6° Celcius og 2883 soltimer per år. Vegetasjonen er typisk for Middelhavet, og øya har blant annet noe furuskog.
Nord for øya er en rekke ubebodde, ugjestmilde mindre øyer. De største er Aspalmador (240 hektar) og Espardell (60 hektar).

Befolkning og styre

Formentera utgjør en kommune, som også heter Formentera. Øya har en befolkning på 12 124 (2016).
Formentera er en del av den autonome regionen Balearene.
Øya har disse fem befolkningssentrene: San Francisco Javier, San Fernando, El Pilar de la Mola og La Sabina og Es Pujols. San Francisco Javier er administrativt sentrum.
Øyas viktigste næringsvei er turisme som utnytter de paradisliknende strendene Illetas, Levante, Es Arenals, Migjorn, Cala Saona, med flere.
Katalansk er talespråk og offisielt skriftspråk. Spansk er også offisielt skriftspråk.

Historie

De første bosettinger på øya kan spores tilbake til bronsealderen med den megalittiske steinsettingen Ca na Costa, datert til 1600-tallet f.Kr. Øyas navn skal være avledet av det latinske ordet frumentum, som betyr «korn». Øya har vært okkupert av khartagenerne før de overlot den til romerne. I påfølgende århundrer kom den under herredømme av vestgotere, Bysants, vandaler og araberne, men det vites ikke om øya var bebodd i perioden mellom vestgoternes og arabernes herredømme. Den ble erobret av katalanere, lagt inn under den aragónske kronen, og senere ble den en del av det middelalderske kongeriket Mallorca. Formentera var så plaget av piratangrep av ingen turde slå seg ned der. Den forble ubebodd i flere hundre år, mens berberpirater brukte den som utgangspunkt for sine angrep mot Ibiza.
Albanias bank

Albanias bank (albansk: Banka e Shqipërisë, eng: Bank of Albania) er sentralbanken i Albania.

Historie

Albania har hatt sentralbank siden 1913. Den første sentralbanken var et samarbeide mellom regjeringen og de to bankene «Wienner Bank Verein» (Østerrike-Ungarn) og «Banca Commerciale Italiana» (Italia). 
Denne sentralbanken ble imidlertid erstattet i 1925 av «Banka Kombëtare e Shqipërisë»  (National Bank of Albania), deretter «Bankën e Shtetit Shqiptar» (State Bank of Albania) fra 1944, som fungerte både som sentralbank og kommersiell bank. Dette varte til 1992 da dagens Bank of Albania så dagens lys. 
Sentalbanksystemet i Albania kan imidlertid spores tilbake til 1863, da de første forsøkene på å etablere en sentralbank startet.
Dichelonychini

Utseende

Middelsstore, avlange, brunlige oldenborrer. Kroppen har korte, kraftige, oppstående hår.

Levevis

Larvene lever i jorda, der de eter røtter.

Utbredelse

Gruppen er utbredt i Nord-Amerika.
Rang (i robåt)

Rang er et skråttstilt, lite band nær stevnene i en robåt.
Mange steder har rang nesten samme form og plassering som fotstø(-band), men et fotstø står som oftest helt eller nesten helt loddrett, og er ofte spinklere enn en rang.
Alta bataljon

Alta bataljon var en bataljon innen den norske 6. divisjon, med standkvarter i Alta. Bataljonen ble opprettet 1. januar 1918. Under felttoget i Norge i 1940 ble den ledet av oberstløytnant Arne Dagfin Dahl. Etter krigen ble Alta bataljon gjenopprettet frem til den ble lagt ned i 1995.

Nøytralitetsvakt

Alta bataljon ble mobilisert i oktober 1939 som nøytralitetsvakt grunnet utbruddet av annen verdenskrig og ble plassert i grenseområdene i Øst-Finnmark under vinterkrigen. Bataljonen skulle sikre norsk territorium mot sovjetisk aggresjon. Alta bataljon ble demobilisert den 15. januar 1940.

Felttoget i Norge i 1940

Etter den tyske invasjonen den 9. april 1940 ble bataljonen mobilisert som en del av 6. divisjon i fremrykkingen mot den tyske 3. bergdivisjon i fjellene nord for Narvik. 
Bataljonen hadde to måneder i felt og utførte offensive operasjoner mot general Eduard Dietls forskansede styrker. De lett bevæpnede norske soldatene angrep under ekstreme forhold i fjellområdene i Nordland mot langt bedre utdannede tyske styrker. Bataljonen fikk bare unntaksvis fly eller artilleristøtte, mens Luftwaffe etter hvert ble stadig mer aktiv.
På tross av dette hadde de allierte styrkene i begynnelsen av juni 1940 presset de tyske styrkene ut av Narvik og stengt de inne i en liten lomme ved grensen mot Sverige. I de siste ukene av kampene ble bataljonen stadig mer herdet, og fikk tilgang til erobret tysk utstyr. I det de allierte styrke i Nord-Norge forberedte det endelige fremstøtet mot de tyske styrkene gikk Tyskland til angrep mot Frankrike, dette tvang de allierte til å trekke seg tilbake fra Norge.
Den tyske generalen Dietl uttalte etterpå at han maksimalt kunne ha holdt ut to døgn til før han hadde måttet gitt opp og søkt internering i Sverige.
Bataljonen ble transportert fra Grovfjord og demobilisert på Altagård den 11. juni 1940.

Etter andre verdenskrig

Inntil 1996 var det innsendt søknader om krigspensjon fra 162 tjenestegjørende eller etterlatte etter tjenestegjørende i Alta bataljon, tilsvarende 20 % av bataljonens styrke under krigsinnsatsen i 1940. Av disse ble 58 søknader innvilget.

Utmerkelser

To offiserer fra Alta bataljon, bataljonssjef Arne Dagfin Dahl og kaptein Ole Forseth, ble tildelt St. Olavsmedaljen med ekegren for innsats under felttoget i 1940. Elleve soldater i bataljonen ble tildelt Krigsmedaljen, tre av disse falt i kampene og ble tildelt medaljen post mortem.

Fane

Alta bataljon bar på sin fane stedsnavnene Roasme 1940 og Lille Balak 1940.